b'\n_START_ARTICLE_\nAna\xc3\xafs Nin\n_START_SECTION_\nBiografia\n_START_PARAGRAPH_\nAna\xc3\xafs Nin era filla de la cantant d\'\xc3\xb2pera danesa i cubanofrancesa Rosa Culmell i Vaurigaud, i del pianista i compositor cub\xc3\xa0 d\'ascend\xc3\xa8ncia catalana, Joaquim Nin i Castellanos, i germana del compositor cubanocatal\xc3\xa0 Joaquim Nin Culmell._NEWLINE_Va n\xc3\xa9ixer a Neuilly-sur-Seine, un suburbi ric de Par\xc3\xads, el 21 de febrer de 1903. El 1905, la fam\xc3\xadlia va fer un llarg viatge a Cuba (on va n\xc3\xa9ixer el segon fill, Thorvald, futur empresari), per despr\xc3\xa9s tornar a Par\xc3\xads, i mudar-se a una casa m\xc3\xa9s petita a Saint-Cloud. El 1908, es van mudar a Berl\xc3\xadn, on va n\xc3\xa9ixer el germ\xc3\xa0 petit, Joaquim Nin Culmell, i el 1909 es van mudar a Uccle, un suburbi de Brussel\xc2\xb7les. El 1913, despr\xc3\xa9s d\'una malaltia d\'Ana\xc3\xafs, la fam\xc3\xadlia es va mudar a Arcachon, a la costa atl\xc3\xa0ntica de Fran\xc3\xa7a, on hi havia un clima m\xc3\xa9s benigne. Aquell mateix any, el pare va deixar la mare per una altra dona i la va avisar que se n\'an\xc3\xa9s a Barcelona, on Rosa Culmell i els seus fills van viure un temps a casa dels sogres._NEWLINE_El 1914, la mare, Ana\xc3\xafs i els seus dos germans van salpar cap a Nova York a bord del Montserrat per anar a viure prop de la tia materna de la futura escriptora. En aquell viatge, als 11 anys, Nin comen\xc3\xa7aria a escriure el seu diari, que va iniciar en franc\xc3\xa8s i acab\xc3\xa0 en angl\xc3\xa8s. Aquest any, Ana\xc3\xafs es va inscriure a la Biblioteca Municipal, NYPL, i va llegir de forma vora\xc3\xa7, comen\xc3\xa7ant met\xc3\xb2dicament per la lletra A. Sent una adolecscent, Ana\xc3\xafs va deixar l\'escola i va comen\xc3\xa7ar a treballar com a maniqu\xc3\xad (model per a pintors). L\'any 1923, va casar-se amb Hugh Parker Guiler. L\'any seg\xc3\xbcent es van instal\xc2\xb7lar a Par\xc3\xads, on van viure fins al final dels anys 1930 i on Guiler va prosseguir la seua carrera banc\xc3\xa0ria. A partir de llavors, Nin se submergeix en l\'escriptura. La seva primera obra publicada va ser una avaluaci\xc3\xb3 cr\xc3\xadtica de D. H. Lawrence titulada D. H. Lawrence: An Unprofessional Study, que va escriure en nom\xc3\xa9s setze dies. Va explorar tamb\xc3\xa9 el terreny de la psicoter\xc3\xa0pia estudiant principalment amb Otto Rank, un deixeble de Jung._NEWLINE_\xc3\x89s tamb\xc3\xa9 apreciada per les seues obres er\xc3\xb2tiques. Abans que ella, molt poques dones s\'havien endinsat en aquest terreny literari. Nin, enfrontada en els anys 1940 a greus problemes financers, va comen\xc3\xa7ar a escriure narrativa er\xc3\xb2tica i pornogr\xc3\xa0fica juntament amb Henry Miller i altres amics seus per a una persona an\xc3\xb2nima per un d\xc3\xb2lar la p\xc3\xa0gina, una mica com una broma. (No hi ha consens sobre si Miller va escriure realment aquestes hist\xc3\xb2ries o nom\xc3\xa9s va permetre que el seu nom hi fos utilitzat.) Nin considerava que els personatges de la seva obra er\xc3\xb2tica eren caricatures extremes i mai va tenir intenci\xc3\xb3 que aquests textos es publicaren. Per\xc3\xb2 a principis dels anys 1970 va canviar d\'opini\xc3\xb3 i va permetre que fossin publicades obres com Delta of Venus i Little Birds. El seu estil, escandalosament expl\xc3\xadcit per a la seua \xc3\xa8poca, posa l\'accent particularment en la bisexualitat femenina, orientaci\xc3\xb3 sexual vers la qual la mateixa Nin era molt tolerant._NEWLINE_Nin va ser amiga i amant de moltes figures liter\xc3\xa0ries importants, com ara Henry Miller, Antonin Artaud, Edmund Wilson, Gore Vidal, James Agee i Lawrence Durrell._NEWLINE_El seu apassionat affair i amistat amb Miller i la seua esposa June, va influir notablement sobre Nin com a dona i com a escriptora. L\'any 1990 Philip Kaufman va dirigir una pel\xc2\xb7l\xc3\xadcula basada en la seua novel\xc2\xb7la Henry & June, del seu The Journal of Love \xe2\x80\x94 The Unexpurgated Diary of Ana\xc3\xafs Nin 1931-1932, amb Maria de Medeiros com a Nin, Fred Ward com a Henry Miller i Uma Thurman com a June._NEWLINE_Nin va mantenir una relaci\xc3\xb3 incestuosa amb son pare. Segons reconegu\xc3\xa9 l\'autora en Incest, "No el sento com si ell fos mon pare". Aix\xc3\xb2 es pot deure al fet que nom\xc3\xa9s el va veure un cop durant els vint anys despr\xc3\xa9s que ell se separ\xc3\xa9s de la fam\xc3\xadlia quan ella tenia onze anys. De fet, en moltes de les seues novel\xc2\xb7les es fa palesa aquesta fascinaci\xc3\xb3 per son pare, el pianista Joaquim Nin._NEWLINE_L\'any 1973 va rebre el doctorat honoris causa del Philadelphia College of Art. Va ser elegida membre de l\'Institut Nacional de les Arts i les Lletres el 1974. Va morir de c\xc3\xa0ncer a Los Angeles, Calif\xc3\xb2rnia, el 14 de gener de 1977. El seu cos va ser incinerat i les seues cendres escampades per la badia de Santa Monica.'